**Manje je više**

**(Laička kolumnica [203])**

**Tuđinci i našijenci**

Ovonedjeljna čitanja kao da me nagovaraju da laički zaronim u temu koja je i Isusu osobito prirasla srcu. Evanđelje što ga je uz Djela apostolska sročio učeni **Pavlov** suradnik **Luka** sadrži nekoliko perikopa koje znameniti njemački filozof i filolog **Hans Blumenberg** (1920-1998) argumentirano smatra biserima svjetske književnosti.

 U prispodobi o desetorici gubavaca (Lk 17, 11-19) zaokupljaju me tri završna retka Isusove besjede: *...“Zar se ne očistiše desetorica? A gdje su ona devetorica? Ne nađe li se nijedan koji bi se vratio i podao slavu Bogu, osim ovoga tuđinca?“ A njemu reče: „Ustani! Idi! Tvoja te vjera spasila!“*

Prije tridesetak godina među ponajčešće u Hrvatskoj izgovarane, ovjerovljenom suosjećajnošću prožete riječi ubrajale su se imenice *prognanici* i *izbjeglice*. Bili su to ratnim stradanjima iscrpljeni *našijenci* kojima se širokogrudno pomagalo. Ta olovna epizoda nedavne prošlosti u sućutno ustreptalim očima i danas izaziva suze.

Citirane Isusove riječi obremenjene su aktualnošću izazvanom migracijskim vrtlogom što zahvaća i naše podneblje. Radno sposobni sugrađani različitih uzrasta i obrazovnih profila, zapljuskivani toplohladnim valovima virtualno zavodljive, na internetu danonoćno sveprisutne *globalnosti*, otiskuju se sa zavežljajima najnužnijih utenzilija, s aplikacijski nakljukanim „pametnim“ telefonima i s otpriličnim (ne)poznavanjem *engleskog* jezika u bliže i udaljenije zemlje koje privremeno ne doživljavaju kao *tuđinu*. O zatornom fenomenu *otuđenja* što ga oćutimo čim izmilimo na gradske ulice sve se rjeđe govori.

Hrvatski preporodni pjesnik **Petar Preradović** (1818-1872) pomaže mi da zaokružim ove misli s deset uvodnih stihova iz antologijskog *Putnika*:

 *Bože mili, kud sam zašo! / Noć me stigla u tuđinju, / Ne znam puta, ne znam staze, / Svud go kamen noge gaze. / Trudne noge po pustinju! / Još noćišta nijesam našo! / Sjever brije s snježnog brda, / A tuđincu siromaku / Još je veći mrak u mraku, / Još je tvrđa zemlja tvrda!*

Svemogi, milostivi Gospodine! sačuvaj nas od svekolike otuđenosti.

Sead Ivan Muhamedagić